google/wiki40b huggingface dataset:
Window Maker

Window Maker (tidligere WindowMaker) er en vindusbehandler for vindussystemet X og en av hjørnesteinene i GNUStep, et prosjekt som arbeider med å etterape NeXTs OpenStep brukergrensesnitt. Windowmaker har for det meste blitt skrevet av Alfredo Kojima (utviklingsleder siden 1997) og er utgitt under GNUs GPL lisens. Window Maker ble egentlig laget som en arvtager til AfterStep.
Windowmaker har rykte på seg å være mindre ressurskrevende enn andre vindusbehandlere av samme type, og brukes derfor både av personer som vil ha et raskt og effektivt brukergrensesnitt, personer som ønsker å jobbe i et lettkjørt miljø på grunn av lite maskinressurser, og personer som har et nostalgisk forhold til OpenStep-grensesnittet. En annen grunn til at mange brukere foretrekker Window Maker fremfor andre lette vindusbehandlere, som Fluxbox, Ion og Ratpoison er at Window Maker er laget slik at brukeren skal slippe å sette opp programmer gjennom arkaiske tekstfiler, men gjennom ett grafisk program kalt WPrefs.

Dockapper

Window Maker har blitt kjent for å ha støtte for dockapper, små dataprogrammer som låser seg på spesielle steder på skrivebordet. Disse programmene kan vise forskjellig informasjon, som hvor mye ressurser man bruker eller hva klokken er, eller de kan utføre spesielle oppgaver. To av de vanligste dockappene er wmcalclock (klokke) og wmxmms (styringsverktøy for Xmms).

Navnet

Opprinnelig het programmet WindowMaker (uten mellomrom), men navnet ble skiftet etter en nettadresse-konflikt mellom windowmaker.org, eid av Window Maker-prosjektet og windowmaker.com, eid av Windowmaker Software Ltd., som produserer programvare for vinduer og dører.
Leirfossen (Oslo)

Leirfossen er det høyeste fossefallet i øvre del av Alnaelva i Oslo. Fallet er om lag 15 meter høyt. Fossen ga kraft til industribygging, da Lerfossens Kledefabrik ble etablert i 1867. Fabrikken hadde på det meste 200 arbeidere, og mange av disse ble huset i fire arbeiderboliger på oversiden av fossen. To av disse er bevart, de ligger i Sagstuveien 1 a og b.
På 1970-tallet ble fossen demmet inne og elva lukket. Men i 1985 vedtok bystyret at lukking av elver og bekker ikke lenger var tillatt, og at rørlagte strekninger skulle gjenåpnes der det er mulig. I 2011 ble fossen åpnet, og i 2013 var området rehabilitert som en del av Groruddalssatsingen.
Stedet var dessuten åsted for ett av distriktets aller tidligste skirenn med hopp. Dette fant sted i fra Sagplassen og ned den bratte dalsiden ved Leirfossen den 16. februar 1862. Begivenheten er beskrevet i «Illustrert Nyhedsblad» den 30. mars samme år, med Henrik Ibsen som sportsreporter.
Dora Carrington

Liv

Carrington var datter av en ansett advokat i Hereford. Talentet hennes gjorde seg tidlig gjeldende, og ved siden av vanlig skoleundervisning tok hun tegnetimer. Senere vant hun et studiestipend ved det rennomerte Slade School of Fine Art i London, der hun ble kjent med Paul Nash, John Nash, Christopher Nevinson, Mark Gertler og Phyllis Gardner.
Carrington vant lite anerkjennelse i sin egen levetid og hadde bare to utstillinger som kunstner. Hun illustrerte i 1917 Two Stories med fire tresnitt. Den lille boka ble utgitt av Hogarth Press, og ekteparet Woolf sto for hver sin fortelling:  Virginia Woolf med «The Mark on the Wall» og Leonard Woolf med «Three Jews».
Under første verdenskrig ble Carrington kjent med kritikeren og essayisten Lytton Strachey. For begge var det kjærlighet ved første blikk, men for den homofile Strachey skyldtes forelskelsen at han trodde Carrington var en vakker yngling. Likevel levde de i samliv i mange år. Strachey forelsket seg i Ralph Partridge, som Carrington giftet seg med i 1921 for å bevare forholdet til Strachey. Strachey døde av kreft i januar 1932, og bare et par måneder senere begikk den sorgtunge Dora Carrington selvmord ved hjelp av en gammel flintlåsbørse, etter at et første forsøk med eksosforgifting slo feil.
Imaginaerum

Singler

Den første singelen fra albumet var «Storytime», og ble gitt ut 9. november 2011 i Finland (11. november i Norge). Komponist og bandleder Tuomas Holopainen har uttalt at singelen representerer hele albumet ganske godt, og gir et bedre bilde av albumet enn hva singlene «Eva» og «Amaranth» gjorde for albumet Dark Passion Play.
Skepplanda

Skepplanda er et tettsted i Ale kommune i Västra Götalands län i landskapet Västergötland i Sverige. I 2010 hadde tettstedet 1 803 innbyggere.
Kim Eun-jung

Karriere

Kim begynte å spille curling i 2006 etter å ha prøvd sporten som en del av undervisningen på skolen. De første internasjonale medaljene kom i Pacific-Asia Junior Curling Championships, det ble sølv i tre påfølgende år fra 2010 til 2012. I 2012 fikk hun også sin seniordebut i Pacific-Asia Curling Championships, det endte med bronse. To år senere fikk Sør-Korea sølv i denne kokurransen med Kim som skip, og i 2016 og 2017 ble det gull. 
Samme år som Kims lag fikk sølv i de asiatiske vinterlekene fikk hun også sin verdensmesterskapsdebut under VM i Beijing. Der endte Sør-Korea på sjetteplass.
Kim var skip for det sørkoreanske laget som tok sølv under vinter-OL 2018
Design uten grenser

Historikk

Design uten grenser ble etablert av Norsk Form i 2001, med økonomisk støtte fra den norske designeren Peter Opsvik. Programmet driftes av Norsk Form og finansieres av Fredskorpset, Norad og Norsk Form. Design uten grenser samarbeider med utdanningsinstitusjoner, norske og internasjonale bedrifter og bistandsorganisasjoner. I tillegg til å lede designprosjekter i utviklingsland utplasserer Design uten grenser designere fra utviklingsland i norske bedrifter. Fra og med november 2012 samarbeider Design uten grenser primært med Uganda.

Utstillingen Design uten grenser - Skaper endring

Høsten 2012 presenteres Design uten grensers designprosjekter i en interaktiv utstilling på DogA - Norsk Design og Arkitektursenter i Oslo. Utstillingen presenterer Design uten grensers produkter og løsninger i den lokale konteksten de er laget for. Det økologiske urinalet er for eksempel plassert i et slumområde og rullestolen kan prøves på en brosteinsbelagt gate i DogAs utstillingshall.
Prestekongen Johannes

Prestekongen Johannes har sin opprinnelse i en legende om at det fantes en stor kristen hersker i Det fjerne østen som både var prest og konge, og som ville komme de kristne til unnsetning i kampen mot muslimene. Denne legenden ble nok mest populær i forbindelse med tiden med korstogene, og det sies at en av Henrik Sjøfarerens motiver for å utforske Afrikas vestkyst var å finne denne «Prestekongen Johannes». Han mente at det kristne riket befant seg sør i Afrika.

Etiopia

Legenden om Prestekongen Johannes kan ha sitt utspring i kongeriket Aksum, som ble kristnet i 300 e.kr. Da muslimene erobret Nord-Afrika på 600-tallet, ble Aksum isolert. Dette kristne kongeriket, der kongen både var patriark og monark, kan så ha blitt til legenden om Prestekongen Johannes. En utsending fra Portugal besøkte kongeriket i 1480-årene, men fant da et fattig og svakt land som ikke kunne bidra med noe i kampen mot muslimene.

Prestekongen Johannes forekommer i Freisings våpen fra 1300-tallet, som pave Benedikt XVI inkluderte i sitt pavelige våpen.
Anomotoma

Utseende

Middelsstore til store (25-65 millimeter), avlange, brunlige trebukker. Hodet har ikke spesielt store kjever, antennene er nokså tynne. Antennenes første ledd er tykkere og omtrent pæreformet, det andre leddet lite og knappformet, det tredje leddet er langt og større enn de påfølgende leddene. Pronotum har ikke pigger langs ytterkanten, men bakhjørnet er trukket ut til en spiss. Dekkvingene er litt flate, med to ganske svake opphøyde ribber, på farge lyst gulbrune eller rødbrune.

Levevis

Larvene borer i død ved, ofte i døde røtter. De etterlater seg grove ganger i veden. Utviklingen tar flere år. Disse billene besøker ikke blomster, og mange arter er nattaktive. En del av dem kommer til lys.

Utbredelse

Slekten lever i Sentral- og Vest-Afrika, mot øst til Uganda og sør til Angola.
Societatea Româna de Televiziune

Starten

TVR ble etablert i 1956 og startet å sende 31. desember samme år fra en liten bygning som lå i Molièregaten i București.

Under Ceaușescu

TVR flyttet i 1969 til en ny bygning, en bygning bygd spesielt for TV-stasjonen, i Dorobanților allé.
TVRs andre kanal, TVR2 ble etablert i 1968 (på den tiden het kanalen Programul 2 og TVR1 het Programul 1). TVR2 ble suspendert i 1985 på grunn av et energisparingsprogram innført av Nicolae Ceaușescu. Kanalen forble suspendert frem til kommunistregimets fall i 1989.
TVR startet med fargefjernsyn i 1983. Selv om resten av østblokklandene valgte å bruke SECAM-systemet, valgte TVR å bruke PAL-systemet.
I det samme energisparingsprogrammet som nevnt overfor ble også TVR1s sendetid innskrenket til to timer om dagen, fra 20.00 til 22.00, hvorav det meste av tiden gikk til personkultifisering av Nicolae Ceaușescu og hans kone Elena Ceaușescu. Unntaket var lørdager, da kanalen sendte fra 13.00 til 15.00 og fra 19.00 til 22.30. Søndager sendtes det samme som lørdag, pluss barneprogrammer mellom 11.30 og 12.30.
Omtrent halve sendetiden gikk til propaganda og den andre halvdelen ble brukt til underholdning, også det med en kommunistisk vri. Sendingen startet med at den kommunistiske nasjonalsangen, «Trei culori», ble spilt, og resten av programmet besto av nyheter, sosialistiske filmer og spesielle programmer dedikert til Ceaușescu.

Etter desember 1989

TVR ble en viktig opplysningskilde under revolusjonen i 1989. 22. desember 1989 ble TVRs bygning stormet, og på ettermiddagen ble det annonsert at Ceaușescu hadde tapt. TVR endret navnet sitt til «Televiziunea Română Liberă» (TVRL).
Men TVR fortsatte som propagandakanal for det nyopprettede Frontul Salvării Naționale (FSN), som styrte landet de første ukene etter revolusjonen. FSN brukte TVRL, som da var det mest gjennomtrengende informasjonskilden i landet, til å avvise protestantene som ønsket en kommunisme-fri regjering, og kalte dem blant annet for fascister.
I 1993 ble TVR medlem av Den europeiske kringkastingsunion (EBU), som ga kanalen rettigheter og mulighet til å kringkaste og delta i arrangementer av EBU.
TVR2 endret sin identitet for fjerde gang i 2001. Samme år, etter tre tidligere omlegginger av identiteten, endret TVR1 navn til TV Romania 1. Den nye Romania 1 endret identitet, inkludert logo tre ganger på kun tre år.
Alle TVRs kanaler endret navn til TVR i 2004, og fikk lik identitet.

Junior Eurovision Song Contest 2006

2. desember 2006 var TVR arrangør av Junior Eurovision Song Contest 2006, etter at kanalen var valgt ut av EBU for å være arrangør. Dette var første gang et slikt arrangement og show produsert av TVR ble kringkastet direkte i hele Europa.
Strategisk seier

Eksempler

Under den amerikanske borgerkrigen kjempet for eksempel Unionen og Konføderasjonen mot hverandre i slaget ved Antietam. Taktisk sett endte slaget uavgjort. Begge arméene mistet omtrent like mange soldater, men slaget stoppet den konfødererte invasjonen og var dermed en strategisk seier for unionsstyrkene. Andre eksempler inkluderer slaget i Korallhavet, slaget om Kiev (1941) og slaget om Moskva, alle under andre verdenskrig.
Ajsel Kujović

Karriere som klubbspiller

Kujović kom til Sverige sammen med familien som seksåring, og startet å spille fotball i en alder av åtte år, for Klippans BoIF. Fra 2000 spilte han for Landskrona BoIS, og fra 2004 spilte han for Feyenoord, fortsatt som ung spiller.
I 2006 ble han hentet til Halmstads BK, og Kujović fikk sin debutkamp i Allsvenskan samme år. Det ble 3. november 2009 kjent at Halmstads BK ikke kom til å fornye kontrakten med Kujović.
Kujović spilte 2011-sesongen for Landskrona BoIS i Superettan. Han var kort tid etter nær en avtale med bulgarske PFC Lokomotiv Plovdiv, men avtalen falt igjennom, og Kujović signerte etterhvert for Division 3-klubben Höganäs BK.
Det ble 15. juli 2015 kjent at Kujović hadde signert for Åtvidabergs FF, og Kujović var igjen klar for spill i Allsvenskan. Kujović erstattet Victor Sköld, som hadde gått til IFK Göteborg. Kujović fikk sin debut for Åtvidabergs FF da laget 20. juli 2015 spilte uavgjort 0–0 på bortebane mot Djurgårdens IF.

Landslagskarriere

Kujović debuterte for Sveriges U21-landslag november 2006. Han har sammenlagt tre kamper, og ingen scoringer, for Sveriges U21-landslag.

Privat

Kujovićs yngre bror, Emir Kujovic, spiller i Allsvenskan for IFK Norrköping.
VM i landeveissykling – Mennenes landeveisritt (U23)

VM i landeveissykling – Mennenes landeveisritt (U23) ble første gang arrangert i 1996. 
Kurt Asle Arvesen vant i 1997, Sondre Holst Enger tok bronse i 2013, Sven Erik Bystrøm og Kristoffer Skjerping tok gull og bronse i 2014, og Kristoffer Halvorsen vant i 2016.
Ryttere som var under kontrakt med lag på øverste nivå fikk fram til 2016 ikke delta, selv om de var i U23-klassen. I 2016 ble reglene endret slik at alle ryttere under 23 år får delta så lenge de ikke tidligere har deltatt i et seniorritt i VM.
Birgith Reklev

Birgith Reklev (født i Trondheim) er en norsk handikappidrettsutøver som har deltatt i paralympiske sommerleker to ganger, der hun har vunnet tre medaljer i svømming, hvorav to gull.
Euglossini

Utseende

Middelsstore til store, omtrent snaue bier. Alle slektene bortsett fra slekten Eulaema er skinnende metallisk fargede, grønnlige eller kobberfargede, dermed lette å kjenne fra andre bier. Hannene har spesielt utformede organer på beina som de bruker til å samle inn og lagre duftstoffer, bakleggene er gjerne utvidet til store, trekantede plater. Eulaema-artene er svarte eller brunlige og minner sterkt om humler.

Levevis

De fleste Euglossini er solitære bier (som lager reir hver for seg), men noen arter danner primitive samfunn. Slektene Exaerete og Aglae er gjøkbier som legger sine egg i reirene til andre ordkidébier. Hunnene samler nektar og pollen til mat for larvene, dessuten voks, harpikser og leire som de bruker til å bygge reir.

Knyttet til orkideer

Hannene i denne gruppen har et unikt forhold til visse orkidéer. Fra disse plantene samler hannene luktstoffer (parfyme) som de lagrer i spesielle beholdere på bakbeina og som trolig tiltrekker hunnene, selv om det ikke er sikkert påvist at de har denne funksjonen. Hann-biene besøker blomstene for å samle parfyme og får dermed på seg pollinier, som deretter overføres til neste orkidé som hannen besøker. Disse orkidéene har ikke nektar og tilby ikke noe annet enn parfyme, og de blir også bare bestøvet ann hann-bier fra denne gruppen. Enkelte arter har et lignende forhold til planter fra andre familier. Biene samler ikke bare stoffer som er velluktende for mennesker, men også for oss illeluktende stoffer som skatol. Én art samlet til og med inn store mengder DDT fra sprøytemiddel-lagre, tilsynelatende uten å ta noen som helst skade av denne vanligvis dødelige insektgiften.

Utbredelse

Gruppen finnes naturlig bare i Sør- og Mellom-Amerika, men én art er blitt infført til det sørlige USA.
Verktøymaskin

En verktøymaskin utfører frese- og/eller dreieoperasjoner. De kan være manuelle eller CNC- (Computer Numerical Control)-styrte, altså datastyrte. Noen kan være så små at man kan trille dem på hjul mens andre veier flere 10-talls tonn.
Hajime no Ippo

Hajime no Ippo er en manga basert rundt Makunouchi Ippos boksekarriere. Serien har over 900 kapitler og 86 samlinger, og det er laget to anime (som ikke strekker seg lengre enn ca. samling 30 av mangaen). Den er verdens lengste manga så langt.
Det har nå kommet en ny animeserie som fortsetter fra der den første serien sluttet. Hajime no Ippo: New Challenger.

Handling

Makunouchi Ippo er en gutt som ønsker å vite hva styrke er etter å ha blitt banket opp av noen mobbere. Han blir reddet av en mann med navn Takamura Mamoru, som er en proffbokser med god erfaring. Ippo blir introdusert til Kamogawa boksegym og begynner treningen der mot å bli en proffbokser. Vi følger karrieren til Ippo og resten av personene i Kamowgawa boksegym.
William MacAskill

Utdanning

MacAskill studerte filosofi ved Jesus College, Cambridge (BA), ved St Edmund Hall, Oxford (BPhil), og på St. Anne's College, Oxford hvor han fikk en doktorgrad i filosofi i 2013.

Mottakelse

MacAskills arbeid og hans organisasjoner har blitt omtalt i The New York Times, The Wall St Journal, The Washington Post, Huffington Post, The Guardian, BBC News, BBC Radio 4 programmet Today, CNBC, NPR, TED, og andre medier globalt. Han er en fast bidragsyter til Quartz, og har skrevet for The New Yorker, The Guardian, The Independent, Time, og The Washington Post.
MacAskills argument for at unge idealister bør arbeide på Wall Street har vært gjenstand for en New York Times op-ed av David Brooks.
Brooks hevdet at effektive altruister gjerne begynner med Earning To Give for å realisere sine dypeste forpliktelser vil verdiene deres kunne slites ned over tid og blir stadig mindre altruistiske.
I 2014 var MacAskill en kjent kritiker av ice bucket challenge.
Norsk skogkatt

Opprinnelse og alder

Rasen har sin opprinnelse i de langhårete skaukattene som fantes i Skandinavia. De har vært kjent her i flere hundre år. Det er kjent at genmutasjonen som gir lang pels oppsto i området mellom Svartehavet og Kaspihavet, så kanskje var det vikingene som fraktet med seg langhårede katter tilbake til Norden.
Skogkatter ble første gang vist på utstilling i 1938, samme år som den første norske rasekattklubben ble stiftet. Noe systematisk avlsarbeid ble ikke startet før i 1972, da de første kattene ble innført i et eksperimentregister og det ble startet en aksjon for å finne og registrere skogkatter over hele Norge. I 1975 ble Norsk Skogkattring stiftet, og to år senere ble norsk skogkatt anerkjent som egen rase av Fédération Internationale Féline (FIFé), herunder også Norske Rasekattklubbers Riksforbund (NRR). Siden ble rasen anerkjent av alle de internasjonale katteforbundene. Stamboken ble stengt i 1990.
Rasen ble eksportert til Tyskland og USA i 1979, Storbritannia i 1980 og til Frankrike i 1982.

Lynne og væremåte

Norsk skogkatt knytter seg nært opp til mennesker, men kan utvikle seg litt sent i forhold til andre rasekatter. Mange sier at skogkatten er litt som en hund. Den følger sine mennesker rundt i huset og følger med på det de driver med. Skogkatten vil aller helst være der ting skjer hele tiden. Den regnes som intelligent, vennlig, tålmodig og rolig, og egner seg godt for barnefamilier. Kan den ikke være utendørs, bør den ha litt ekstra plass til løpetrening, og helst et klatretre. Den er kjent for å kunne akseptere andre katter og hunder.

Annet

Rasen tilhører per 2004 de mest populære katterasene i Norge og Sverige, og har økende popularitet i Europa og USA.
AnimeNation

AnimeNation var et amerikansk selskap som besto av RentAnime.com, et diskusjonsforum, en animenyhetsseksjon og en «Ask John»-spørsmålskolonne. Inntil 2014 solgte det også anime og manga i butikk og lisensierte ut anime under navnet AN Entertainment.
Ballistisk missil

Et ballistisk missil er et missil som følger en ballistisk bane på deler av strekningen mot målet. Ballistiske missiler har vanligvis ett eller flere atomstridshoder som skal leveres mot et forhåndsbestemt mål.

Historie

Det første ballistiske missilet var A4, bedre kjent som V2, som ble utviklet av det nasjonalsosialistiske Tyskland i 1930 og 1940-årene. Første vellykkede oppskytning fant sted 3. oktober 1942, og 6. september 1944 ble det første angrepet med missilet gjennomført mot Paris. I løpet av andre verdenskrig ble mer enn 3 000 V2-missiler skutt opp.
Per 2009 har 30 land utplassert ballistiske missiler. I 2007 ble det utført mer enn 100 prøveoppskytninger utenfor USA, hovedsakelig fra land som Kina, Iran og Russland.

Faser

Banen til et ballistisk missil deles inn i tre faser. Startfasen fra oppskytning og så lenge missilets rakettmotor gir det fremdrift, midtfasen der missilet følger en ballistisk bane i fritt fall, og tilbakevendingsfasen fra missilet/stridshodet vender tilbake til atmosfæren igjen og til detonasjon.
Olav Gregarsson Folkestad

Olav Gregarsson Folkestad (født 1621 på Folkestad, død 1698 på Håve) var en norsk storbonde og lensmann i Bø. Han var en av Telemarks største storbønder i andre halvdel av 1600-tallet.
Olav Gregarsson Folkestad tilhørte åpenbart den gamle storbondeslekten som hadde eid Folkestad siden middelalderen, og som lokalhistorikerne Henneseid og Nordbø antar at opprinnelig var en lavadelsslekt. Hans far Gregar Folkestad eide hele 39 tønner jordegods i 1618. I 1626 hadde Gregar Folkestad en strid med presten Frantz Michelsønn om den fremste kvinnestolen i kirken, som presten ville ha til prestefruen, men som Folkestadbøndene mente at fra gammelt av tilhørte dem; «med bakgrunn i så stor rikdom var det ikkje underleg at Folkestad-bøndene ville ha den fremste stolen i kyrkja» kommenterer Henneseid og Nordbø.
I likhet med sin far eide Olav Gregarsson Folkestad et stort jordegods i distriktet. I 1677 ble han lensmann i Bø. Han sa fra seg vervet i 1680 og flyttet fra Folkestad til Håve i Lisleherad, der han bodde til sin død. Henneseid og Nordbø skriver at «det var i grunnen merkelig at han flytte frå sine store eigedomar i Bø og den sterke posisjonen han hadde i bygda». Olav Gregarson hadde en rekke barn som ble inngiftet i andre storbondeslekter i Bø, ikke minst Borgjaslekten, og etterkommerne hadde en dominerende stilling i Bø frem til 1900-tallet.
Olav Gregarsson Folkestad er omtalt i romanen Det uoppløselige episke element i Telemark i perioden 1591–1896 av Dag Solstad, som en av forfatterens forfedre.
1790-årene

-- 1790 -- 1791 -- 1792 -- 1793 -- 1794 -- 1795 -- 1796 -- 1797 -- 1798 -- 1799
Tiårsoversikt
Den Palestinske Studentunion

Den Palestinske Studentunion (GUPS) (arabisk: إتحاد الطلاب الفلسطينين العام) er en palestinsk studentdrevet organisasjon som har eksistert siden tidlig på 1920-tallet. Den blir viden ansett som en av de første palestinske institusjonene som ble dannet. Unionen ble offisielt dannet i Kairo i 1959.
Flere palestinske politikere, forfattere, journalister og militære har vært medlemmer eller ledere av GUPS. Disse inkluderer Yasir Arafat, Hanan Ashrawi, Faisal Husseini, Walid Khalidi og mange flere.
Møhlenpris hovedgård

Møhlenpris Hovedgård er en lystgård i Bergen. Bygningen er trolig fra 1680, som kan omfatte rester av Jørgen Thormøhlens representasjonsbolig og lyststed. Den opprinnelige eiendommen ble oppstykket omkring 1900.